钦定古今图书集成/明伦汇编/氏族典/第123卷 > 陈宓
## 钦定古今图书集成/明伦汇编/氏族典/第123卷 > 陈宓

按《宋史陈宓传》：“宓字师复，丞相俊卿之子，少尝及登
朱熹之门，熹器异之。长从黄干游，以父任历泉州南
安盐税，主管南外睦宗院，再主管西外，知安溪县。嘉
定七年，入监进奏院，慷慨尽言，寻迁军器监簿。九年
转对，指陈敝事，尤恺切焉。宓遂请罢归。在告日，擢太
府丞，不拜，出知南康军。至官，岁大祲，奏蠲赋给食，时”
造白鹿洞，与诸生讨论。改知南剑州，时大旱疫，蠲逋
赋十数万，创延平书院，悉仿白鹿洞之规。知漳州，亡
何，请致仕。宝庆二年，提点广东刑狱，章复三上，迄不
就。直秘阁，主管崇禧观。宓拜祠命而辞职名，致仕。三
学诸生以起宓为请，而没已阅月矣。宓天性刚毅，信
道尤笃，尝为《朱墨铭》，谓“朱属阳，墨属”阴，以验理欲分
寸之多寡。端平初，诏赠直龙图阁。所著书有《论语注
义问答》《春秋三传抄》《读、通鉴纲目》《唐史赘疣之槁》数
十卷，藏于家。